Marek Krawc rozprawja za Serbske Nowiny z čěskeje stolicy
Tydźeń po zahajenju statneje karanteny a najkrućišich naprawow za čas koronapandemije jewja so w Čěskej prěnje pozitiwne znamjenja. Tak počina so razantne rozpřestrěće koronawirusa skónčnje spomaleć, a reprodukciska kwota je minjeny kónc tydźenja samo na 1,1 spadnyła. Wo tym informowaše nowy minister strowotnistwa susodneho kraja, bywši wyši lěkar w Brnjanskej fakultnej chorowni Jan Blatný. Přewšo wolóžaca powěsć dowjedźe knježerstwo k rozsudej, nuzowy staw, kiž płaći wot 5. winowca hač do 20. nazymnika, podlěšić. Wobmjezowanja zjawneho žiwjenja kaž zawrjene wobchody a hosćency a zakaz, so wot 21 do 5 hodź. wonka wólnje pohibować, płaća potajkim dale. Jenož dźěła abo strowotniskich přičin dla smědźa Češa swoje bydlenja w nocy wopušćić – abo hdyž maja psa. Lubowarjam štyrinohatych přećelow je dowolene, pozdźe wječor ze swojim lubuškom znajmjeńša na krótki čas wonka być.
szl_Latn szl_Latn